
PËR PËRCAKTIMIN E RASTEVE PËR PËRJASHTIMET NGA DETYRIMI 
PËR NJOFTIMIN E TË DHËNAVE PERSONALE, QË PËRPUNOHEN

Në mbështetje të nenit 100 të Kushtetutës dhe të pikës 4 të nenit 21 të ligjit nr.9887, datë 10.3.2008 “Për mbrojtjen e të dhënave personale”, me propozimin e Ministrit të Shtetit për Reformat dhe Marrëdhëniet me Kuvendin, Këshilli i Ministrave

VENDOSI:

1. Përcaktimin e rasteve, për të cilat njoftimi për përpunimin e të dhënave personale, pranë Komisionerit për Mbrojtjen e të Dhënave Personale, nuk është i nevojshëm,  si më poshtë vijon: 
a) Kur përpunimi i këtyre të dhënave  kryhet nga organizatat jofitimprurëse politike, sindikaliste, fetare ose filozofike, për qëllime të veprimtarisë së tyre të ligjshme, për anëtarët, sponsorizuesit ose personat e tjerë, që kanë lidhje të vazhdueshme me veprimtarinë e këtyre organizatave;
b) Kur përpunimi i këtyre të dhënave lidhet me menaxhimin e burimeve njerëzore në sektorin publik dhe privat, në ushtrimin e të drejtave e të detyrimeve, të parashikuara në aktet ligjore dhe nënligjore, dalë në  zbatim të tyre, nëse përpunimi kufizohet në:
i) qëllimin e pranimit në punë;
ii) aplikimet;
iii) konkurrimet;
iv) emërimet;
v) largimet nga detyra;
vi) ngritjet në detyrë;
vii) vlerësimet e rezultateve të punës;
viii) masat disiplinore;
ix) regjistrin e personelit;
x) kualifikimet;
xi) të dhënat në kontratën e punës;
xii) përllogaritjet e pagave.
Të dhënat sensitive, që mund të përpunohen për përmbushjen e detyrimit të përcaktuar në shkronjën“b” të pikës 1 të këtij vendimi, janë të detyrueshme të njoftohen.
c) Kur përpunimi i të dhënave bëhet në zbatim të ligjit nr.9154, datë 6.11.2003 “Për arkivat”, por kufizohet në përmbushjen e qëllimeve të nevojshme, në përputhje me ligjin nr.9887, datë 10.3.2008 “Për mbrojtjen e të dhënave personale”.
2. Ngarkohen Ministri i Shtetit për Reformat dhe Marrëdhëniet me Kuvendin dhe Komisioneri për Mbrojtjen e të Dhënave Personale për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

